АҞӘА, жәабран 1 - Sputnik. Аԥснынтәи Урыстәылаҟа ацитрусқәа рекспорт 53 400 тонна иахыҳәҳәеит ҳәа аанацҳауеит Краснодартәи аҳазалхра Шәача ақалақь аҿтәи амаҵзура.
Ииасыз ақыҭанхамҩатә сезон аан Урыстәыла иалагалаз 13 800 тонна ракәын. Ус ала ԥшьынтә еиҳахеит. Ари аҽаҩра бзианы аҟалареи урыстәылатәи аџьармыкьақәа рҿы аҭаххарақәеи ирыдҳәалоуп.
Асеиԥш адырра ҟаҵан Краснодартәи аҳазалхра аиҳабы Наталиа Полосухинеи, Аԥсны иҟоу Урыстәыла АҲМ Константин Козловыи, Аԥснытәи аҳазалхырҭатә пост аиҳабы Константин Балашеви, аушьҭырҭатә ҭыԥ "Адлер" анапхгареи русуратә еилацәажәараан.
Аиԥылараҿы азхьаԥшра ҷыда аҭан аԥснытәи аекспортиорцәа рыдәныҟахәаахәҭра ахышәаҵышәа аизҳараан аҳазалхырҭа аусура.
Иазгәаҭан Аԥснынтәи иаларгало атауарқәа адекларациа шырзыруа аелектронтә формала, ишынарышьҭуа Аладатәи аҳазалхырҭатә пост Аладатәи аелектронтә ҳазалхырҭреи Урыстәылатәи АҲМ анапаҵаҟа иҟоу Гәылрыԥшь араион аҿтәи Аԥснытәи аҳазалхырҭатә пости рахь. Апост аԥҵоуп хаз иго ҳазалхратә операциақәаки, хаз иго тауарқәак рганахь ала аҳазалхратә процедурақәа рымҩаԥгаразы. Гәылрыԥшь араион аҿтәи Аԥснытәи аҳазалхырҭатә пост Урыстәылатәи АҲМ анапаҵаҟа иҟоуп, иаԥҵоуп Аԥсны аҳәынҭқарратә ҳазалхратә еилакы ақәшаҳаҭрала.
2020 шықәса хәажәкырамзаахыс Шәачатәи аҳазалхырҭатә постқәа ԥшьба – Шәачатәи ахадаратә, Шәачатәи Аҳаиртә баӷәаза, ЖДПП Адлер, МАПП Краснодартәи аҳазалхырҭа анапаҵаҟахь ииагоуп рҭыԥ мԥсахкәа.